Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΚ) αριθ. 723/97 για την υλοποίηση προγραμμάτων δράσης των κρατών μελών στον τομέα των ελέγχων των δαπανών του ΕΓΤΠΕ, Τμήμα Εγγυήσεων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σύμφωνα με το άρθρο 1 του κανονισμού (ΕΚ) αριθ. 723/97 του Συμβουλίου, της 22ας Απριλίου 1997, για την υλοποίηση προγραμμάτων δράσης των κρατών μελών στον τομέα των ελέγχων των δαπανών του ΕΓΤΠΕ, Τμήμα Εγγυήσεων, η Κοινότητα συμμετέχει στις δαπάνες των κρατών μελών για την υλοποίηση νέων προγραμμάτων δράσης τα οποία προκύπτουν από νέες κοινοτικές υποχρεώσεις που εγκρίνει η Επιτροπή και τα οποία έχουν ως στόχο τη βελτίωση των διαρθρώσεων ή της αποτελεσματικότητας των ελέγχων των δαπανών του ΕΓΤΠΕ, Τμήμα Εγγυήσεων.

Το άρθρο 4 του εν λόγω κανονισμού προβλέπει ότι η χρηματοδοτική συμμετοχή της Κοινότητας χορηγείται ανά ημερολογιακό έτος σε ποσοστό 50% για περίοδο πέντε διαδοχικών ετών, αρχής γενομένης από το 1997, εντός του ορίου των ετησίων πιστώσεων οι οποίες εγκρίθηκαν από την αρμόδια για τον προϋπολογισμό αρχή και βάσει των δημοσιονομικών προοπτικών.

Σύμφωνα με την έκθεση που διαβίβασε στο Συμβούλιο για την εφαρμογή του εν λόγω κανονισμού κατά τη διάρκεια της περιόδου 1997 - 2000, η Επιτροπή εξέφρασε τη γνώμη ότι τα κράτη μέλη πρέπει να λαμβάνουν για μεγαλύτερη χρονική περίοδο την χρηματοδοτική ενίσχυση που προβλέπεται στο άρθρο 1 του κανονισμού (ΕΚ) αριθ.723/97. Επιπλέον, με τον κανονισμό (ΕΚ) αριθ. 1593/2000 του Συμβουλίου, της 17ης Ιουλίου 2000, για την τροποποίηση του κανονισμού (ΕΟΚ) αριθ. 3508/92 για τη θέσπιση ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων, έχουν εισαχθεί νέες δαπανηρές τεχνικές που έχουν ως στόχο τη βελτίωση του συστήματος αναγνώρισης των αγροτεμαχίων με τη βοήθεια συστήματος γεωγραφικών πληροφοριών και ψηφιακής ορθοφωτογράφισης που καθιστούν αναγκαία την κοινοτική συγχρηματοδότηση για να καλυφθεί ένα μέρος των δαπανών των κρατών μελών στον τομέα αυτό.

Η προταθείσα τροποποίηση αφορά την παράταση για ένα έτος της περιόδου κατά την οποία μπορεί να χορηγηθεί η κοινοτική χρηματοδοτική συνδρομή, εντός του ορίου των πιστώσεων που χορηγούνται για το σκοπό αυτό.

Οι δημοσιονομικές επιπτώσεις για τον κοινοτικό προϋπολογισμό ανέρχονται σε 15 εκατ. ευρώ για το 2002.

2001/0130 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΚ) αριθ. 723/97 για την υλοποίηση προγραμμάτων δράσης των κρατών μελών στον τομέα των ελέγχων των δαπανών του ΕΓΤΠΕ, Τμήμα Εγγυήσεων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [1],

[1] ΕΕ C

τη γνώμη του Ευρωπαϊκού Κοινοβουλίου [2],

[2] ΕΕ C

Εκτιμώντας τα εξής:

(1) Το άρθρο 1 του κανονισμού (ΕΚ) αριθ. 723/97 του Συμβουλίου, της 22ας Απριλίου 1997, για την υλοποίηση προγραμμάτων δράσης των κρατών μελών στον τομέα των ελέγχων των δαπανών του ΕΓΤΠΕ, Τμήμα Εγγυήσεων [3], προβλέπει ότι η Κοινότητα συμμετέχει στις δαπάνες των κρατών μελών για την υλοποίηση νέων προγραμμάτων δράσης που προκύπτουν από νέες κοινοτικές υποχρεώσεις που εγκρίνει η Επιτροπή και έχουν ως στόχο τη βελτίωση των διαρθρώσεων ή της αποτελεσματικότητας των ελέγχων των δαπανών του ΕΓΤΠΕ, Τμήμα Εγγυήσεων. Το άρθρο 4 του κανονισμού προβλέπει ότι η χρηματοδοτική συμμετοχή της Κοινότητας χορηγείται ανά ημερολογιακό έτος για περίοδο πέντε διαδοχικών ετών αρχής γενομένης από το 1997, εντός του ορίου των ετησίων πιστώσεων οι οποίες εγκρίθηκαν από την αρμόδια για τον προϋπολογισμό αρχή και βάσει των δημοσιονομικών προοπτικών.

[3] ΕΕ L 108 της 25.4.1997, σ. 6.

(2) Η Επιτροπή διαβίβασε έκθεση στο Συμβούλιο σχετικά με τα αποτελέσματα της εφαρμογής του κανονισμού (ΕΚ) αριθ. 723/97 κατά τη διάρκεια της περιόδου 1997 έως 2000. Λαμβανομένων υπόψη των εκθέσεων αξιολόγησης που προετοίμασαν τα κράτη μέλη και της αποτελεσματικότητας των προγραμμάτων που εφαρμόστηκαν, η Επιτροπή εκτιμά ότι τα κράτη μέλη πρέπει να συνεχίσουν να λαμβάνουν χρηματοδοτική ενίσχυση για την εφαρμογή των προγραμμάτων που προβλέπονται στο άρθρο 1 του κανονισμού (ΕΚ) αριθ.723/97.

(3) Ειδικότερα, δεδομένου ότι οι νέες δαπανηρές τεχνικές έχουν εισαχθεί από τον κανονισμό (ΕΚ) αριθ. 1593/2000 του Συμβουλίου, της 17ης Ιουλίου 2000, για την τροποποίηση του κανονισμού (ΕΟΚ) αριθ. 3508/92 για τη θέσπιση ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων [4], που έχουν ως στόχο τη βελτίωση του συστήματος αναγνώρισης των αγροτεμαχίων με τη βοήθεια συστήματος γεωγραφικών πληροφοριών και ψηφιακής ορθοφωτογράφισης, αιτιολογείται κοινοτική συνδρομή για την κάλυψη μέρους των δαπανών που βαρύνουν τα κράτη μέλη στο πλαίσιο νέων προγραμμάτων δράσης στον τομέα αυτό. Στο πλαίσιο αυτό κρίνεται σκόπιμο, για λόγους νομικής σαφήνειας, να διαγραφεί η τελευταία περίπτωση του άρθρου 5 του κανονισμού (ΕΚ) αριθ. 723/97.

[4] ΕΕ L 182 της 21.7.1999, σ. 4. Κανονισμός που τροποποιήθηκε τελευταία με τον κανονισμό (ΕΚ) αριθ. 495/2001 της Επιτροπής (ΕΕ L 72 της 14.3.2001, σ. 6).

(4) Συνεπώς, παρατείνεται για ένα έτος η περίοδος κατά την οποία μπορεί να χορηγηθεί η χρηματοδοτική συνδρομή της Κοινότητας.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 723/97 τροποποιείται ως εξής:

1. Στο άρθρο 2 παράγραφος 1 το δεύτερο εδάφιο αντικαθίσταται από το ακόλουθο κείμενο:

«Ωστόσο, για τα προγράμματα που αφορούν το έτος 2002, ως προθεσμία υποβολής των προγραμμάτων δράσης στην Επιτροπή ορίζεται το τέλος του πρώτου μήνα που έπεται της έναρξης ισχύος του κανονισμού (ΕΚ) αριθ. .../... περί τροποποιήσεως του παρόντος κανονισμού.

2. Στο άρθρο 4 παράγραφος 1 στην πρώτη πρόταση οι λέξεις «πέντε διαδοχικών ετών» αντικαθίστανται από τις λέξεις «έξι διαδοχικών ετών».

3. Στο άρθρο 5 η τελευταία περίπτωση διαγράφεται.

Άρθρο 2

Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. Ονομασία της δράσησ

Κανονισμός του Συμβουλίου για την τροποποίηση του κανονισμού (ΕΚ) αριθ. 723/97 για την υλοποίηση προγραμμάτων δράσης των κρατών μελών στον τομέα των ελέγχων των δαπανών του ΕΓΤΠΕ, Τμήμα Εγγυήσεων.

2. Γραμμή (εσ) του προϋπολογισμού

B1-3602 - Μέτρα παρακολούθησης και πρόληψης - Πληρωμές από τα κράτη μέλη.

3. Νομική Βάση

Άρθρο 37 της Συνθήκης.

4. Περιγραφή της δράσησ

4.1 Γενικός στόχος

Ο στόχος του κανονισμού αυτού είναι να παραταθεί κατά ένα έτος η διάρκεια της χρηματοδοτικής συνδρομής από το γενικό προϋπολογισμό της Ευρωπαϊκής Ένωσης για τις δαπάνες που βαρύνουν τα κράτη μέλη για την εφαρμογή νέων προγραμμάτων δράσης που προκύπτουν από νέες κοινοτικές υποχρεώσεις που εγκρίνει η Επιτροπή και έχουν ως στόχο τη βελτίωση των διαρθρώσεων ή της αποτελεσματικότητας των ελέγχων των δαπανών του ΕΓΤΠΕ, Τμήμα Εγγυήσεων.

4.2 Περίοδος της δράσης: ένα έτος

Οικονομικό έτος 2002.

5. Κατάταξη δαπανών/εσόδων

5.1 Υποχρεωτικές δαπάνες

5.2 Μη διαχωριζόμενες πιστώσεις

6. Είδος δαπανών/εσόδων

Συνδρομή που ανέρχεται σε 50% των δαπανών που βαρύνουν τα κράτη μέλη. η κοινοτική συνδρομή προβλέπεται βάσει των προγραμμάτων δράσης τα οποία τα κράτη μέλη υποβάλλουν για έγκριση στην Επιτροπή κάθε έτος.

7. Δημοσιονομικές επιπτώσεις

7.1 Τρόπος υπολογισμού του συνολικού κόστους της δράσης (ορισμός μοναδιαίου κόστους)

Ο υπολογισμός πραγματοποιήθηκε βάσει της προηγούμενης εμπειρίας όσον αφορά τις δαπάνες για τα προγράμματα δράσης που έχουν ήδη εισαχθεί κατά τη διάρκεια της πρώτης περιόδου εφαρμογής του μέτρου καθώς και του κόστους για την εφαρμογή των νέων τεχνικών που αφορούν τη βελτίωση του συστήματος αναγνώρισης των αγροτεμαχίων με τη βοήθεια συστήματος γεωγραφικών πληροφοριών και ψηφιακής ορθοφωτογράφισης (οι δαπάνες αντιστοιχούν σε 36 ευρώ ανά αίτηση ενίσχυσης 1,2 ευρώ/εκτάριο για συνολικό κόστος +/- 116 εκατ. ευρώ για όλα τα κράτη μέλη).

7.2 Κατανομή ανά στοιχείο της δράσης

ΠΑΥ σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

7.3 Χρονοδιάγραμμα πιστώσεων ανάληψης υποχρεώσεων και πληρωμών

ΠΑΥ σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

8. Μέτρα για την καταπολέμηση της απάτησ

Οι έλεγχοι αφορούν κυρίως την εξέταση των εγγράφων των δαπανών συμπεριλαμβανομένων όλων των στοιχείων και των εξηγήσεων που κρίνονται αναγκαίες και επιτόπιους ελέγχους για την εξέταση των δικαιολογητικών εγγράφων και/ή την εκτέλεση ορισμένων μέτρων.

Σε περίπτωση εσφαλμένων δηλώσεων, ή διαφορών μεταξύ των δαπανών που δηλώθηκαν και των δικαιολογητικών εγγράφων ή δαπανών που δεν πληρούν τα κριτήρια επιλεξιμότητας τα οποία ορίζονται από τη νομοθεσία, μειώνεται η χρηματοδότηση και ανακτούνται τα αχρεωστήτως καταβληθέντα ποσά.

9. Στοιχεία της ανάλυσης κόστους/αποτελέσματος

9.1 Ειδικοί και ποσοτικοί στόχοι. πληθυσμός τον οποίο αφορά η δράση

- Ειδικοί στόχοι: σχέση με το γενικό στόχο

Παροχή χρηματοδοτικής ενίσχυσης στα κράτη μέλη που έχει ως στόχο τη βελτίωση της αποτελεσματικότητας των ελέγχων των δαπανών του ΕΓΤΠΕ, Τμήμα Εγγυήσεων.

- Πληθυσμός τον οποίο αφορά η δράση

Εφόσον πρόκειται για ελέγχους, η δράση αφορά τους δικαιούχους της κοινοτικής ενίσχυσης.

9.2 Αιτιολόγηση της δράσης

Η δράση βασίζεται στην ανάγκη προστασίας των κοινοτικών οικονομικών συμφερόντων, δηλαδή στην ανάγκη αντιμετώπισης των αναγκών των κρατών μελών για τα οποία οι εν λόγω δράσεις ελέγχου αποτελούν σημαντικό δημοσιονομικό βάρος.

9.3 Παρακολούθηση και αξιολόγηση της δράσης

Κάθε ειδική συμπληρωματική δράση ελέγχου αποτελεί αντικείμενο παρακολούθησης από τα κράτη μέλη και από τις υπηρεσίες της Επιτροπής.